b'\n_START_ARTICLE_\nOldhamita\n_START_SECTION_\nCaracter\xc3\xadstiques\n_START_PARAGRAPH_\nL\'oldhamita \xc3\xa9s sulfur de calci de f\xc3\xb3rmula qu\xc3\xadmica CaS. A m\xc3\xa9s dels elements de la seva f\xc3\xb3rmula, acostuma a tenir impureses de magnesi, ferro, sodi i coure. Cristal\xc2\xb7litza en el sistema isom\xc3\xa8tric en n\xc3\xb2duls d\'un sol cristall de fins a 3 mm de llarg. La seva duresa a l\'escala de Mohs \xc3\xa9s 4._NEWLINE_Segons la classificaci\xc3\xb3 de Nickel-Strunz, l\'oldhamita pertany a "02.CD - Sulfurs met\xc3\xa0l\xc2\xb7lics, M:S = 1:1 (i similars), amb Sn, Pb, Hg, etc." juntament amb els seg\xc3\xbcents minerals: herzenbergita, teallita, alabandita, alta\xc3\xafta, clausthalita, galena, niningerita, keilita, cinabri i hipercinabri.\n_START_SECTION_\nFormaci\xc3\xb3 i jaciments\n_START_PARAGRAPH_\nL\'oldhamita apreix com una fase mineral intersticial entre els minerals silicats d\'acondrites enstat\xc3\xadtiques i tamb\xc3\xa9 en acondrites. Ha estat trobada a Alemanya, Alg\xc3\xa8ria, l\'Ant\xc3\xa0rtida, Austr\xc3\xa0lia, l\'Azerbaidjan, el Canad\xc3\xa0, Estonia, Finl\xc3\xa0ndia, Fran\xc3\xa7a, l\'\xc3\x8dndia, Malawi, el Marroc, Nova Zelanda, Nig\xc3\xa8ria, el Pakistan, Pol\xc3\xb2nia, R\xc3\xbassia, el S\xc3\xa0hara Occidental, Sud-\xc3\xa0frica, el Sudan, Tanz\xc3\xa0nia, la Xina i el Iemen; en la gran majoria de casos en meteorits._NEWLINE_Sol trobar-se associada amb altres minerals com: enstatita, augita, niningerita, osbornita, guix, calcita i troilita.'